

**ตำรวจสอบสวนกลาง (CIB) ร่วม อย. ปูพรม 6 จุด ทลายโกดังเครื่องสำอาง-อาหารจีนไร้คุณภาพ**

 **ตรวจยึดของกลาง 107 รายการ รวม 4 แสนชิ้น มูลค่ากว่า 46 ล้านบาท**

**สำนักงานคณะกรรมการอาหารและยา** โดย นพ.สุรโชค ต่างวิวัฒน์ เลขาธิการคณะกรรมการอาหาร
และยาและ ภก.เลิศชาย เลิศวุฒิ รองเลขาธิการคณะกรรมการอาหารและยา **กองบัญชาการตำรวจ
สอบสวนกลาง** โดย พล.ต.ท.จิรภพ ภูริเดช ผบช.ก., พล.ต.ต.ณัฐศักดิ์ เชาวนาศัย, พล.ต.ต.โสภณ สารพัฒน์
รอง ผบช.ก., **เจ้าหน้าที่ตำรวจ ปคบ.** โดยการสั่งการของ พล.ต.ต.พัฒนศักดิ์ บุบผาสุวรรณ ผบก.ปคบ.,
พ.ต.อ.อนุวัฒน์ รักษ์เจริญ, พ.ต.อ.ชัฏฐ นากแก้ว, พ.ต.อ.วีระพงษ์ คล้ายทอง ผกก.4 บก.ปคบ **ปฏิบัติการ**กรณี ทลายโกดังจัดเก็บผลิตภัณฑ์เครื่องสำอางและอาหารนำเข้าจากต่างประเทศ ลวงขายผ่านแพลตฟอร์มออนไลน์ **ตรวจยึดของกลาง 107 รายการ รวมจำนวน 476,965 ชิ้น มูลค่ากว่า 46,200,000 ล้านบาท**

**พฤติการณ์กล่าวคือ** สืบเนื่องกองกำกับการ 4 กองบังคับการปราบปรามการกระทำความผิดเกี่ยวกับการคุ้มครองผู้บริโภค มีมาตรการในการเฝ้าระวังการจำหน่ายผลิตภัณฑ์สุขภาพที่ไม่ได้มาตรฐานในประเทศไทย โดยเฉพาะผลิตภัณฑ์ที่ไม่มีเลขสารบบอาหาร เครื่องสำอางไม่มีเลขจดแจ้ง หรือไม่มีการแสดงฉลาก
เป็นภาษาไทย โดยหากประชาชนซื้อไปบริโภคหรือซื้อไปใช้อาจทำให้ได้รับอันตรายจากของที่ไม่มีคุณภาพได้ เนื่องจากไม่สามารถทราบถึงแหล่งผลิต และมาตรฐานในการผลิตได้

จากกการเฝ้าระวัง พบการโฆษณาจำหน่ายผลิตภัณฑ์เครื่องสำอาง, ผลิตภัณฑ์อาหาร
และวัตถุอันตรายที่ไม่ได้มาตรฐานผ่านแฟลตฟอร์มออนไลน์ เจ้าหน้าที่ตำรวจจึงทำการสืบสวนจนทราบถึงสถานที่ที่เกี่ยวข้องกับการนำเข้าและจำหน่ายผลิตภัณฑ์ที่ผิดกฎหมายที่นำเข้ามาจากประเทศจีน

ต่อมาระหว่างวันที่ 18 -28 กุมภาพันธ์ 2568 เจ้าหน้าที่ตำรวจ กก.4 บก.ปคบ. ได้ร่วมกับพนักงานเจ้าหน้าที่สำนักงานคณะกรรมการอาหารแลย (อย.) เข้าตรวจค้นสถานที่จัดเก็บ และแพ็คส่งสินค้าที่ **จำนวน
6 จุด** ดังนี้

**1. สถานที่จัดเก็บสินค้า** ภายในโกดังในพื้นที่ ต.บ้านคลองสวน อ.พระสมุทรเจดีย์ จ.สมุทรปราการ โดยเมื่อวันที่ 18 กุมภาพันธ์ 2568 เจ้าหน้าที่ตำรวจ กก.4 บก.ปคบ. ได้นำหมายค้นของศาลจังหวัดพระประแดง
เข้าทำการตรวจค้น โดยขณะตรวจค้นพบคนงานอยู่ระหว่างแพ็คบรรจุสินค้าลงกล่องพัสดุ เพื่อจัดส่งให้กับลูกค้าที่สั่งซื้อ และพบนาย ต้อง (สงวนนามสกุล) ชาวเมียนมาร์ เป็นผู้นำตรวจค้น **ตรวจยึดผลิตภัณฑ์เครื่องสำอาง ผลิตภัณฑ์อาหาร และวัตถุอันตราย จำนวน 29 รายการ** เช่น ยาสีฟัน เครื่องสำอางยี่ห้อต่างๆ **จำนวน 269,580 ชิ้น** **มูลค่ากว่า 40,000,000 บาท โดยโกดังดังกล่าวเปิดร้านค้าออนไลน์จำนวน กว่า 10 ร้าน**

**2. สถานที่จับเก็บ และไลฟ์สดขายสินค้า** ภายในโกดังย่านแขวงออเงิน เขตสายไหม กรุงเทพมหานคร โดยในวันที่ 21 กุมภาพันธ์ 2568 เจ้าหน้าที่ตำรวจ กก.4 บก.ปคบ. ได้ร่วมกับพนักงานเจ้าหน้าที่สำนักงานคณะกรรมการอาหารแลย (อย.) นำหมายค้นศาลอาญามีนบุรีเข้าทำการตรวจค้น **ตรวจยึดผลิตภัณฑ์เครื่องสำอาง, วัตถุอันตราย, เครื่องมือแพทย์ และผลิตภัณฑ์สมุนไพร จำนวน 27 รายการ รวม 44,076 ชิ้น มูลค่ากว่า 2,000,000 บาท** **ดังนี้**

**2.1 เครื่องสำอางที่ไม่ได้จดแจ้งและแสดงฉลากไม่ถูกต้อง** ประเภท ยาสีฟัน ครีมทาผิว ผลิตภัณฑ์ที่ใช้แต่งหน้า จำนวน 16 รายการ รวม 19,264 ชิ้น

**2.2 เครื่องสำอางที่มีเลขจดแจ้ง แสดงฉลากไม่ครบถูกต้อง** ประเภท ครีมกันแดด โฟมล้างหน้า ครีมนวดผม จำนวน 7 รายการ รวม 11,712 ชิ้น

**2.3 วัตถุอันตรายที่ไม่ได้ขึ้นทะเบียน ประเภทผลิตภัณฑ์ยากันยุงชนิดน้ำที่ใช้กับปลั๊กไฟฟ้า** จำนวน 2 รายการ รวม 8,240 ชิ้น

**2.4 เครื่องมือแพทย์ลักษณะคล้ายเครื่องพ่นยา (Nebulizer)** รวม 900 ชิ้น

**2.5 ผลิตภัณฑ์สมุนไพรที่มิได้ขึ้นทะเบียนตำรับ(แผ่นแปะสะดือลดความอ้วน)**จำนวน 3,960 ชิ้น

จากการสืบสวนเพิ่มเติมพบว่า โกดังดังกล่าวมียอดขายวันละ 1,800-2,000 ออเดอร์ โดยเปิดร้านค้าออนไลน์จำนวน กว่า 10 ร้าน และทำมาแล้ว 5 ปี

**3. สถานที่จัดเก็บสินค้า** **ภายในบ้านพักพื้นที่ ต.คลองเจ็ด อ.คลองหลวง จ.ปทุมธานี** โดยในวันที่
27 กุมภาพันธ์ 2568 เจ้าหน้าที่ตำรวจ กก.4 บก.ปคบ. ได้ร่วมกับพนักงานเจ้าหน้าที่สำนักงานคณะกรรมการอาหารแลย (อย.) นำหมายค้นของศาลจังหวัดธัญบุรีธัญบุรีเข้าตรวจค้น โดยมี น.ส.นันทนา(สงวนนามสกุล) อายุ 46 ปี เป็นผู้นำตรวจค้น ตรวจยึดผลิตภัณฑ์เครื่องสำอาง **เช่น โลชั่น และครีมบำรุงเส้นผม จำนวน 6 รายการ รวม 14,805 ชิ้น มูลค่ากว่า 200,000 บาท** โดยโกดังดังกล่าว **โดยเปิดร้านค้าออนไลน์จำนวน กว่า 4 ร้าน และทำมาแล้ว 2 ปี**

**4. สถานที่จับเก็บสินค้า** **ภายในบ้านพักในพื้นที่แขวงสามวาตะวันออก เขตคลองสามวา กรุงเทพมหานคร** โดยในวันที่ 27 กุมภาพันธ์ 2568 เจ้าหน้าที่ตำรวจ กก.4 บก.ปคบ. ได้ร่วมกับพนักงานเจ้าหน้าที่สำนักงานคณะกรรมการอาหารแลย (อย.) นำหมายค้นของศาลอาญามีนบุรี เข้าทำการตรวจค้น โดยมี นางสาวจินตนา (สงวนนามสกุล) อายุ 25 ปี เป็นผู้นำตรวจค้น **ตรวจยึดผลิตภัณฑ์อาหารกึ่งสำเร็จรูปสำหรับประกอบอาหารเป็นหม้อไฟหมาล่า** เช่น ฟองเต้าหู้รูปแบบต่าง ๆ, เครื่องและซุปก้อนหมาล่า, เส้นหนึบ รสมันม่วง-
รสมันเทศ และวุ้นเส้นรสมันม่วง-วุ้นเส้นรสปวยเล้ง **จำนวน 15 รายการ รวมจำนวน 116,900 ชิ้น มูลค่ากว่า 1,500,000 บาท** โดยสถานที่ดังกล่าวเปิดร้านค้าออนไลน์ จำนวน 5 ร้าน มียอดขายวันละ 30,000 บาท
และทำมาแล้วเป็นเวลา 6 เดือน

**5. สถานที่จับเก็บสินค้า** ภายในโกดังในพื้นที่ ต.บางพลีใหญ่ อ.บางพลี จ.สมุทรปราการ โดยในวันที่ 27 กุมภาพันธ์ 2568 เจ้าหน้าที่ตำรวจ กก.4 บก.ปคบ. ได้นำหมายค้นของศาลแขวงสมุทรปราการ เข้าตรวจค้นสถานที่ดังกล่าว ตรวจยึดผลิตภัณฑ์เครื่องสำอาง เช่น ครีมมบำรุงผิว แชมพู และเครื่องสำอางที่ไม่แสดฉลากเป็นภาษาไทย **จำนวน 10 รายการ รวม 5,179 ชิ้น มูลค่าของกลางประมาณ 500,000 บาท**

**6. สถานที่จับเก็บสินค้าในพื้นที่**แขวงมักกะสัน เขตราชเทวี กรุงเทพมหานคร โดยในวันที่ 28 กุมภาพันธ์ 2568 เจ้าหน้าที่ตำรวจ กก.4 บก.ปคบ. ร่วมกับพนักงานเจ้าหน้าที่สำนักงานคณะกรรมการอาหารและยา (อย.)
นำหมายค้นของศาลแขวงดุสิตเข้าทำการตรวจค้นใน โดยมี นายปราโมทย์ (สงวนนามสกุล) ตรวจยึดผลิตภัณฑ์อาหาร เช่นเยลลี่ยี่ห้อ Le Chao Gummy Candy, พุทราจีนสอดไส้อัลมอลล์ และผลไม้อบแห้ง รวม 20 รายการ จำนวน 22,825 ชิ้น มูลค่ากว่า 2 ล้านบาท **โดยเปิดร้านค้าออนไลน์จำนวน 2 ร้าน มียอดขายวันละ 50,000 บาทและทำมาแล้วประมาณ 2 ปี**

**รวมตรวจค้น 6 จุด ตรวจยึดของกลาง เป็นผลิตภัณฑ์เครื่องสำอาง, วัตถุอันตราย, เครื่องมือแพทย์ และผลิตภัณฑ์สมุนไพร รวม 107 รายการ** **จำนวน 476,965 ชิ้น มูลค่ากว่า 46,200,000 ล้านบาท** ส่งพนักงานสอบสวน กก.4 บก.ปคบ. ดำเนินคดี

จากการสืบสวนเพิ่มเติมพบว่า สินค้าจากการตรวจสอบเบื้องต้นสินค้าทั้งหมดมีการนำเข้ามาจากประเทศจีน โดยส่วนใหญ่ไม่แสดงฉลากเป็นภาษาไทย และบางรายการระบุฉลากภาษาไทยจากการแปลโดยโปรแกรมอัตโนมัติ ซึ่งทางกองบังคับการปราบปรามการกระทำความผิดเกี่ยวกับการคุ้มครองผู้บริโภค (กก.4 บก.ปคบ.)
จะขยายผลสืบหาแหล่งที่ตั้งโกดังที่ลักลอบนำเข้าและขายผลิตภัณฑ์สุขภาพที่ผิดกฎหมาย เพื่อดำเนินคดีกับตัวการรายใหญ่ต่อไป

**เบื้องต้นการกระทำดังกล่าวเป็นความผิด**

1. **พ.ร.บ. เครื่องสำอาง พ.ศ. 2558**

 กรณี เป็นผู้นำเข้า มีความผิด

- ฐาน “นำเข้าเครื่องสำอางโดยไม่จดแจ้ง” จำคุกไม่เกิน 6 เดือน หรือปรับไม่เกิน 50,000 บาท
หรือทั้งจำทั้งปรับ

- ฐาน “นำเข้าเครื่องสำอางที่ฉลากไม่ใช้ข้อความภาษาไทย” จำคุกไม่เกิน 3 เดือน หรือปรับไม่เกิน 30,000 บาท หรือทั้งจำทั้งปรับ

กรณีเป็นผู้ขาย มีความผิด

- ฐาน “ขายเครื่องสำอางที่มิได้จดแจ้งตาม” ปรับไม่เกิน 20,000 บาท

- ฐาน “ขายเครื่องสำอางที่ฉลากไม่ใช้ข้อความภาษาไทย” จำคุกไม่เกิน 1 เดือน หรือปรับไม่เกิน 10,000 บาท หรือทั้งจำทั้งปรับ

2. **พ.ร.บ. อาหาร พ.ศ. 2522** ฐาน “จำหน่ายอาหารแสดงฉลากไม่ถูกต้อง” ระวางโทษปรับไม่เกิน 30,000 บาท

3. **พ.ร.บ.**วัตถุอันตราย พ.ศ. 2535

- ฐาน “นำเข้าวัตถุอันตรายที่ต้องขึ้นทะเบียนแต่มิได้ขึ้นทะเบียน” ระวางโทษจำคุกไม่เกิน 3 ปี
หรือปรับไม่เกิน 300,000 บาท หรือทั้งจำทั้งปรับ

- ฐาน “นำเข้าวัตถุอันตรายยังไม่ได้รับอนุญาตจากพนักงานเจ้าหน้าที่” ตามมาตรา 23 วรรคหนึ่ง ระวางโทษตามมาตรา 73 จำคุกไม่เกิน 2 ปี หรือปรับไม่เกิน 200,000 บาท หรือทั้งจำทั้งปรับ

- ฐาน “เป็นผู้นำเข้า ขายวัตถุอันตรายที่ฉลากไม่ถูกต้อง" ระวางโทษจำคุกไม่เกิน 1 ปี หรือปรับไม่เกิน 100,000 บาท หรือทั้งจำทั้งปรับ

- ฐาน “ขายวัตถุอันตรายที่ฉลากไม่ถูกต้อง” ระวางโทษจำคุกไม่เกิน 6 เดือน หรือปรับไม่เกิน 50,000 บาท หรือทั้งจำทั้งปรับ

หากผลการตรวจวิเคราะห์พบ Meperfluthrin สารกลุ่มไพรีทรอยด์ (Pyrethroids) วอ. 3
จะมีความผิด ฐาน “นำเข้า/มีไว้ในครอบครองเพื่อขาย วัตถุอันตรายที่ต้องขึ้นทะเบียนแต่มิได้ขึ้นทะเบียน”
ระวางโทษ จำคุกไม่เกิน 3 ปี หรือปรับไม่เกิน 300,000 บาท หรือทั้งจำทั้งปรับ

**4. พ.ร.บ.เครื่องมือแพทย์ พ.ศ. 2551**

 - ฐาน **“**นำเข้าเครื่องมือแพทย์โดยไม่จดทะเบียนสถานประกอบการ” ระวางโทษ จำคุกไม่เกิน 1 ปี หรือปรับไม่เกิน 100,000 บาท หรือทั้งจำทั้งปรับ

 - ฐาน “ขายเครื่องมือแพทย์ที่ไม่ได้รับอนุญาต ไม่ได้รับใบรับแจ้งรายการละเอียด หรือใบรับจดแจ้ง” ระวางโทษ จำคุกไม่เกิน 2 ปี หรือปรับไม่เกิน 200,000 บาท หรือทั้งจำทั้งปรับ

**ภก.เลิศชาย เลิศวุฒิ รองเลขาธิการคณะกรรมการอาหารและยา** กล่าวว่า ปฏิบัติการในครั้งนี้ สำนักงานคณะกรรมการอาหารและยา (อย.) ขอขอบคุณตำรวจกองบังคับการปราบปรามการกระทำความผิดเกี่ยวกับการคุ้มครองผู้บริโภค (บก.ปคบ.) ที่สืบสวนขยายผลสืบหาโกดังทั้ง 6 แห่ง จนสามารถตรวจยึดเครื่องสำอาง, อาหาร,
วัตถุอันตราย และเครื่องมือแพทย์ที่ผิดกฎหมายได้จำนวนมาก

 จึงขอให้ผู้บริโภคระมัดระวังในการเลือกซื้อผลิตภัณฑ์เครื่องสำอาง, อาหาร, วัตถุอันตราย
และเครื่องมือแพทย์ทางสื่อออนไลน์ โดยเฉพาะผลิตภัณฑ์ที่มีราคาถูกกว่าปกติ หรือโฆษณาโปรโมชั่นการตลาดที่ราคาลดลงจนไม่น่าเป็นไปได้ ให้ระลึกไว้เสมอว่าท่านกำลังเสี่ยงต่อการได้ ของไม่มีคุณภาพ และในการเลือกซื้อผลิตภัณฑ์สุขภาพ เช่น เครื่องสำอาง อาหาร ยา ผลิตภัณฑ์สมุนไพร เครื่องมือแพทย์ จะต้องได้รับอนุญาตจากสำนักงานคณะกรรมการอาหารและยา (อย.) ก่อนจำหน่าย โดยสามารถดูได้ที่ฉลากผลิตภัณฑ์หรือที่บรรจุภัณฑ์ ควรซื้อจากร้านค้าที่มีหลักแหล่งแน่นอน กรณีซื้อออนไลน์ให้ซื้อจากร้านค้าออนไลน์ที่มีการจดทะเบียนพาณิชย์อิเล็กทรอนิกส์กับกรมพัฒนาธุรกิจการค้ากระทรวงพาณิชย์เรียบร้อยแล้ว ทั้งนี้ผู้บริโภคสามารถตรวจสอบผลิตภัณฑ์สุขภาพที่ได้รับอนุญาตจาก อย. ได้ที่ www.fda.moph.go.th และ Line: @FDAThai หากพบผลิตภัณฑ์ที่ต้องสงสัยหรือ
ไม่ได้รับอนุญาต สามารถแจ้งได้ที่สายด่วน อย.1556 หรือผ่าน Email: 1556@fda.moph.go.th Line: @FDAThai, Facebook: FDAThai หรือ ตู้ปณ.1556 ปณฝ.กระทรวงสาธารณสุข จ.นนทบุรี 11004 หรือสำนักงานสาธารณสุขจังหวัดทั่วประเทศ

**พล.ต.ต.พัฒนศักดิ์ บุบผาสุวรรณ ผบก.ปคบ.** กล่าวว่า ในครั้งนี้เจ้าหน้าที่ตำรวจ บก.ปคบ. ได้ทำการตรวจยึดผลิตภัณฑ์ที่ไม่แสดงฉลากภาษาไทย ไม่มี อย. ที่ประชาชนทั่วไปใช้ในชีวิตประจำวันเป็นจำนวนมาก โดยปฏิบัติการดังกล่าวเกิดจากการเฝ้าระวังในการตรวจสอบผลิตภัณฑ์สุขภาพที่ผิดกฎหมายและไม่ได้มาตรฐาน เพื่อยกระดับคุณภาพชีวิตของผู้บริโภค และขอฝากความห่วงใยมายังพี่น้องประชาชนในการเลือกซื้อผลิตภัณฑ์สุขภาพมาบริโภค ควรเลือกซื้อผลิตภัณฑ์ที่แสดงฉลาก สรรพคุณ ส่วนประกอบ ผู้ผลิตและสถานที่ผลิตที่ครบถ้วน น่าเชื่อถือ และตรวจสอบได้ เพราะฉลากผลิตภัณฑ์เป็นส่วนสำคัญในการตัดสินใจซื้อสินค้ามาบริโภคหากแสดงฉลากไม่ครบถ้วนถูกต้อง อาจทำให้ผู้บริโภคเข้าใจผิด เมื่อนำไปบริโภคอาจก่อให้เกิดผลกระทบต่อสุขภาพได้ และขอเน้นย้ำกับผู้ลักลอบนำเข้าสินค้ามาจำหน่ายทั้งหลายว่าอย่านำสินค้าที่ผิดกฎหมายมาจำหน่ายโดยเด็ดขาด หากพบจะดำเนินการทางกฎหมายให้ถึงที่สุด ทั้งนี้ผู้ที่พบเห็นการกระทำความผิดกฎหมายในลักษณะอื่นใด สามารถแจ้งเบาะแสได้ที่สายด่วน ปคบ.1135 หรือ เพจ ปคบ.เตือนภัยผู้บริโภคได้ตลอดเวลา

“ผู้ต้องหาหรือจําเลยยังเป็นผู้บริสุทธิ์ตราบใดที่ศาลยังไม่มีคําพิพากษาถึงที่สุด”

**วันที่เผยแพร่ข่าว 5 มีนาคม 2568 ข่าวแจกที่ 119 / ปีงบประมาณ พ.ศ. 2568**